Hindi News

National

Delhi Fire Incident Victims Last Phone Call To Friend

फैक्ट्री में फंसे मुशर्रफ ने दोस्त से कहा- भैया मैं तो खत्म हुआ, सांस भी नहीं ली जा रही; परिवार का ध्यान रखना

10 महीने पहले लेखक: तरुण सिसोदिया



कॉपी लिंक

दिल्ली के अनाज मंडी इलाके की रविवार तड़के चार मंजिला बिल्डिंग में आग लगी, हादसे में 43 लोगों की मौत

मरने वाले ज्यादातर लोग बिहार के रहने वाले थे, जो इस बिल्डिंग में चल रही 4 फैक्ट्रियों में काम करते थे

नई दिल्ली. दिल्ली के अनाज मंडी इलाके स्थित चार मंजिला इमारत में रविवार को आग लगने से 43 लोगों की जान चली गई। आग की लपटों में घिरे और धुएं से परेशान मुशर्रफ नाम के युवक ने तड़के करीब 5 बजे जिंदगी के अंतिम क्षणों में अपने दोस्त को कॉल किया। करीब साढ़े तीन मिनट की बातचीत के ऑडियो में वह बार-बार दोस्त से अपने परिवार और बच्चों का ध्यान रखने की गुहार लगाता रहा। मुशर्रफ ने दोस्त को बताया कि यहां आग लग गई है और बचने का कोई रास्ता नहीं है।





मुशर्रफ ने दोस्त (मोनू) को कॉल किया- हैलो मोनू, भैया आज खत्म होने वाला है। आग लग गई है। आ जइयो करोलबाग। टाइम कम है और भागने का कोई रास्ता नहीं है। खत्म हुआ भैया मैं तो, घर का ध्यान रखना। अब तो सांस भी नहीं ली जा रही।

मोनू- आग कैसे लग गई।

मुशर्रफ- पता नहीं कैसे। कई सारे लोग दहाड़ रहे हैं। अब कुछ नहीं हो सकता है। घर का ध्यान रखना।

मोनू- फायर ब्रिगेड को फोन करो।

मुशर्रफ- कुछ नहीं हो रहा अब।

मोनू- पानी वाले को कॉल कर दो।

मुशर्रफ- कुछ नहीं हो सकता है। मेरे घर का ध्यान रखना। किसी को एक दम से मत बताना। पहले बड़ों को बताना (कराहते हुए या अल्लाह)। मेरे परिवार को लेने पहुंच जाना। तुझे छोड़कर और किसी पर भरोसा नहीं है।

मुशर्रफ- अब सांस भी नहीं ली जा रही है।

मोनू- हैलो, हैलो (दूसरी ओर से उल्टी करने और कराहने की आवाज आई)। वो गाड़ी नहीं आई पानी वाली?

मुशर्रफ- पूरी बिल्डिंग में आग लगी दिख रही है भैया। ऊपर वाला जैसे करे। आखिरी टाइम है ये।

मोनू- तू मत जाना मेरे भाई, निकलने या कूदने का कोई रास्ता नहीं है क्या?

मुशर्रफ- नहीं कोई रास्ता नहीं है। (किसी रिश्तेदार से संपर्क करने की बात कहता है)

मोनू- भाई बचने की कोशिश कर, किसी तरह निकल वहां से (मृतक के कराहने की आवाज आती है)।

मुशर्रफ- अब तो गए भैया। तीसरे, चौथे माले तक आग लगी है। किसी से जिक्र मत करना ज्यादा।

मोनू- आग पहुंच गई है या धुआं आ रहा है। बाहर छज्जे की ओर आ जा।

मुशर्रफ- भाई, जैसे चलाना है वैसे मेरा घर चलाना। बच्चों और सब घर वालों को संभालकर रखना। एक दम से घर मत बताना। भैया मोनू तैयारी कर ले अभी आने की।

(यह ऑडियो आग हादसे में जान गंवाने वाले मुशर्रफ के दोस्त मोनू ने मुहैया कराया है)